《东坡赤壁图》
元代·曹之谦

先生矫矫人中龙，京尘千丈不可容。五年一梦落江海，翩然野可开囚笼。

雪堂闭户读书史，兴来飘然弄云水。黄泥坂下醉三更，赤壁矶头航一苇。

明月清风共一江，迈往之气无由降。酒酣作赋记清赏，袖有巨笔如长杠。

一朝骑鲸寻李白，人间俯仰成今昔。续弦无处觅鸾胶，见画思公空叹息。

作者简介：之谦，字益甫，云中应人。幼知力学，早擢巍科。既而与元好问同掾东曹，机务倥偬，商订文字，未尝少辍。北渡后，居平阳者三十馀年，与诸生讲学，一以伊洛为宗，众翕然从之，文风为之一变。所著古文杂诗仅三百首，曰《兑斋文集》。汲郡王恽序之曰：先生之作，其析理知言，择之精，语之详，浑涵经旨，深尚体之工；刊落陈言，及自得之趣。而又抑扬有法，丰约得所。可谓常而知变，醇而不杂者也。